Eneritz Arbelaitz Sarasti

Eneritz Arbelaitz Sarasti (Oiartzun, Gipuzkoa, 1986ko uztailaren 8a) biologoa da eta 2024tik irakasle. Oiartzungo Udaleko alkateordea izan zen bi legealditan (2015-2023), EH Bilduren ordezkari gisa. Bere jardun politikoarekin batera, herrigintzan eta kirol zaletasunari lotutako ekintzetan nabarmendu da.

 Bizitza 
Eneritz Oiartzungo Altzibar auzoan jaio zen Sorkunde eta Iñakik sortutako familian. Anaia bat du, Oinatz. Haurtzaro ikastolan egin zituen oinarrizko ikasketak eta Oiartzo ikastolan batxilergoa. 

 Goi mailako ikasketak 

 Biologian lizentziatu zen Euskal Herriko Unibertsitatean (2004-2009). 
 Hondakinen kudeaketa eta tratamendua Berezko Titulua lortu zuen unibertsitate berean (2012-2013) 
 Konpostaje Teknikarien Prestakuntza I eta II titulua Hazi Fundazioaren bidez (2012 eta 2013).
 Bigarren hezkuntzako masterra burutu zuen Mondragon Unibertsitatean (2023-2024)

 Ibilbide profesionala 
Politikan aritu aurretik, hondakinen kudeaketaren eta ingurumen‑heziketaren arloan lan egin zuen; zehazki Oiartzungo hondakinen atez ateko bulegoan hezitzaile gisa jardun zuen, herritarren sentsibilizazioa eta kudeaketa‑eredu jasangarrien zabalkuntza landuz. 

UEUan kolaboratu izan du honako gaien inguruko mintegiekin: 

 2014ean: Konpostaren nondik norakoak. 
 2015ean: Datu Megamakroskopikoak.

2024tik Orereta ikastolan dabil, DBH irakasle. 

 Ibilbide politikoa 
EH Bilduren ordezkari gisa, Oiartzungo zinegotzi liberatua izan da 8 urtez, alkateorde karguarekin. Bere gain zituen, besteak beste, Ingurumena eta Mendiak eta Parte-hartze sailetako ardurak. 
Aldi berean, eta udal ordezkari izanda, hainbat erakundetan parte hartzearen ardura ere izan du: San Marko Mankomunitatea, UEMA, Udalerri Euskaldunen Mankomunitatea, Udalbiltza, Euskal Fondoa, Gipuzkoako Parketxe Sarea eta Hobeki elkartea. Azken honetan, gainera lehendakari gisa.

Bere garaikoak dira, besteak beste, honako lorpenak:

 Landetxe Kultur Aretoa martxan jartzea. 
 Iturri elkartearen bidez merkataritza txikiak suspertzeko planak martxan jartzea. 
 Etxe hutsak alokairura bideratzeko planak. 

 Tartean gertatu zen COVID-19 pandemian, herriko eragileekin batera komunitatea elkar babesteko dinamikak bultzatzen aritu zirenekoa.

 Kirol‑zaletasunak 
Eneritzek lotura estua du kirola eta naturarekin, herrigintzarekin ere lotzen dituelarik zaletasun horiek. Bere kirol-jardueretan nabarmentzen dira lasterketa, sokatira eta giza probak.

 Lasterketan 
Oso gazte hasi zen korrika egiten eta geroztik zaletasun berarekin jarraitzen du, nahiz eta helburu zehatzik ez duen. Bere lehen lasterketa 14 urterekin egin zuen Lilatoia, emakumezkoen lasterketa herrikoian parte hartuta. 17 urterekin Behobia-Donostiako lasterketara egin zuen salto, bertan bost alditan parte hartuta. Bidean baditu beste lorpen batzuk:

 2013an 2. postua Libre lasterketan. 
 2014ean 3. postua VII. Baxurde Krossan. 
 2018an 2. postua Oiartzungo Elkartasun Lasterketan. 
 2019an 3. postua Oiartzungo Elkartasun Lasterketan. 

2015tik Intxixu Trail-eko antolatzailea da eta elkarteko idazkaria. 

 Sokatiran 
15 urterekin hasi zen auzokako sokatira-txapelketan parte hartzen eta 32 urte bete arte parte hartu zuen.  Bestalde, urte batez, 2008an, Girizia sokatira taldean Euskadiko txapelketan parte hartu zuen. 

 Giza-proban 
Emarri, emakume giza-proba taldeko kide aktiboa eta sustatzaileetako bat izan da. Talde hau 2013an sortu zen eta hasieran Oiartzun eta inguruko emakumeek osatzen zuten, nahiz eta gero beste herritakoen partaidetzarekin zabaldu zen. Proiektu honekin, emakumeen presentzia kirol munduan indartzea lortu zuten, tradizioz gizonezkoenak izan diren esparruetan lekua eginez. Giza-probak indar fisikoa baino gehiago dira; sinkronizazioa, erresistentzia eta talde-lana eskatzen dituzte.   

Zabalkunde lan handia egin zuten, batez ere herritako festetan, baina txapelketetan parte hartzeko zailtasunak izaten zituzten ezarritako araudiaren erruz. Txapelketa ofizial bat antolatzeko gutxieneko hiru talde eskatzen ziren eta ez zuten beti lortzen. Bestalde ate irekiak antolatu izan dituzte askotan, jendeak kirola ezagutu zezan. 

Eneritz Arbelaitz Gipuzkoako eta Euskal Herriko hainbat plazatan lehiatu da Emarrirekin, askotan pisu handiko harriak (normalean 500-600 kilo ingurukoak) taldean tiratuz. 

 Iruditegia 

 Erreferentziak 

 Kanpo estekak 
Eneritz Arbelaitzen agerraldiak Oarsoaldeko Hitzan.
Emarriren ibilbidea.
Emarrieren dokumentala.

Kategoria:Oiartzuarrak
Kategoria:Feministak
Kategoria:Emakume biologoak
Kategoria:Euskal politikariak
Kategoria:Kirolariak
Kategoria:Andereñoak